**DOAMNE, OCROTEŞTE LIMBA NOASTRĂ!**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne, ocroteşte limba noastră,

Îmi înalţ spre tine-această rugă,

Tu ne-ai dat-o şi ni-i prea măiastră -

N-o lăsa la vale să se scurgă!

N-o lăsa să-şi piardă-nsemnătatea

Şi să nu-i mai fie cunoscute

Sensurile, toată plinătatea,

S-o vorbească unii cu limbi mute!

Fă-o, Doamne,-n şcoală cunoscută

Printre cei ce vor s-o mai înveţe,

Căci şi-acolo parcă e pierdută,

Plânge prin manuale cu tristeţe…

N-o lăsa s-o strice orişicine,

Sigur fiind pe el că bine-o ştie -

Sunt străini ce o vorbesc mai bine

Decât mulţi născuţi pe-această glie!

Las-o, Doamne,-n toată România:

În Ardeal, Muntenia şi Moldova,

Să ne-aducă-n inimi armonia

Ce i-o dă în orice clipă slova!

Cât ne e de românesc pământul,

Cât ni-i zarea lungă şi albastră,

Limba noastră îşi mai cântă cântul…

Ocroteşte, Doamne, limba noastră!